b'\n_START_ARTICLE_\nC.F. Degen\n_START_SECTION_\nUddannelse\n_START_PARAGRAPH_\nCarl Ferdinand Degen kom allerede 1771 til K\xc3\xb8benhavn, i det hans far, Johan Philip Degen, blev ansat i Det Kongelige Danske Kapel. Farens k\xc3\xa5r var knappe; men den l\xc3\xa6relystne dreng sattes ved Arveprins Frederiks underst\xc3\xb8ttelse i Helsing\xc3\xb8rs Skole, hvorfra han dimitteredes 1783. Han studerede f\xc3\xb8rst lovkyndighed, dern\xc3\xa6st teologi, men hindredes ved sine mangesidige interesser og studiet af sprog, filosofi, naturvidenskab og navnlig matematik i at tage eksamen. Betegnende er det, at han det f\xc3\xb8rste \xc3\xa5r, da K\xc3\xb8benhavns Universitet udsatte prissp\xc3\xb8rgsm\xc3\xa5l, 1792, tog prisen b\xc3\xa5de for den teologiske og for den matematiske opgave.\n_START_SECTION_\nKarriere\n_START_PARAGRAPH_\nKort efter blev han matematikl\xc3\xa6rer for prins Christian og senere informator for dennes broder prins Ferdinand, men fortsatte samtidig sine studier og erhvervede 1798 den filosofiske doktorgrad for et arbejde: Tentamen heuristic\xc3\xa6 generalis. Dette slutter sig til Immanuel Kants filosofi, om end den matematiske opfindelseskunst er det tydelige forbillede for de enkelte heuristiske regler. \xc3\x85ret efter udgav han P\xc3\xa6dagogiske Aforismer, og om omfanget af de f\xc3\xb8rn\xc3\xa6vnte sproglige studier vidner det, at han foruden at v\xc3\xa6re fortrolig med latin, oldgr\xc3\xa6sk og hebraisk kunne l\xc3\xa6se ikke blot de mere bekendte germanske og romanske sprog, men ogs\xc3\xa5 polsk og russisk. Man skylder ham flere overs\xc3\xa6ttelser, deriblandt af Zo\xc3\xabgas v\xc3\xa6rker fra italiensk til dansk. Med den fra faren arvede musikalske sans forbandt han kendskab til musikteorien.\n_START_SECTION_\nSkolemand\n_START_PARAGRAPH_\n\xc3\x85r 1802 blev han overl\xc3\xa6rer i matematik og fysik ved katedralskolen i Odense, og 1806-14 var han rektor ved Viborg Katedralskole. Han deltog s\xc3\xa5ledes i indf\xc3\xb8relsen af den udvidede matematikundervisning i skolerne, som n\xc3\xb8dvendiggjordes ved de nye regler af 1805 for eksamen artium. Sin interesse for disse nye bestemmelser udtaler han i et af de skoleprogrammer, hvori han udf\xc3\xb8rlig og klart behandler emner, som slutter sig til den element\xc3\xa6re matematik.'